Raši, Richard, podpredseda vlády SR pre investície a informatizáciu (2019-06-20):
Ďakujem pekne. Vážený pán nový predsedajúci, dovoľte mi teda, aby som zodpovedal túto otázku. Vážený pán poslanec, dámy a páni, ani mesiac po tom, ako predseda vlády navštívil Biely dom a rokoval s prezidentom Donaldom Trumpom sa mu podarilo mať rokovanie aj s ruským prezidentom Vladimírom Putinom a predsedom ruskej vlády Dmitrijom Medvedevom. Považujem to za prejav veľkého uznania a rešpektu k našej krajine. Ani politikom z väčších krajín sa nestávali, aby v priebehu mesiaca mohli absolvovať takéto dve najvýznamnejšie diplomatické návštevy. Rád by som zdôrazni, že premiér rokoval o dôležitých témach a nešlo len o zdvorilostnú návštevu. Ruskú federáciu predseda vlády navštívil v dňoch 4. a 7. júna spolu s ministrom zahraničných vecí Miroslavom Lajčákom a ministrom hospodárstva Petrom Žigom. Prerokované bolo celé spektrum dvojstranných tém s dôrazom na ekonomiku a energetiku. Zhodnotili súčasný stav bilaterálnej relácie. Prediskutovali aktuálne otázky v oblasti hospodárstva, energetiky, obchodu, investícií so zameraním na udržanie pozitívneho trendu obchodno-ekonomického obratu, ako aj problematiku spolupráce v oblasti kultúry, vzdelávania a vedy. Na záver návštevy 7. júna sa premiér zúčastnil hlavného plenárneho zasadnutia Sankt-Peterburgského medzinárodného ekonomického fóra. Témou fóra bolo vytváranie agendy udržateľného rozvoja, pričom štyri kľúčové oblasti boli globálne hospodárstvo, dosahovanie národných rozvojových cieľov v ruskom hospodárstve, technológie a téma Ľudia na prvom mieste. Premiér diskutoval na túto tému spoločne s prezidentom Ruskej federácie Vladimírom Putinom, generálnym tajomníkom Organizácie spojených národov Antóniom Guterresom a prezidentom Číny Si Ťin-pchingom, prezidentom Bulharska Rumenom Radevom a predsedom vlády Arménska Nikolom Pašinjanom. Už len zoznam týchto významným mien postačí na uvedomenie si, akej cti sa dostalo Slovensku na medzinárodnom fóre, akému postaveniu sa tešíme na medzinárodnom poli. Okrem spomínaných hostí sa na fóre zúčastnilo mnoho ďalších prezidentov a premiérov celého sveta, zástupcovia medzinárodných spoločností a bánk a tiež nezávislí experti. Celkovo sa fóra zúčastnilo viac ako 19-tisíc účastníkov zo 145 krajín. Petrohradské medzinárodné ekonomické fórum vzniklo ešte v roku 1997 a od roku 2006 sa koná pod záštitou ruského prezidenta. Je globálnou platformou na diskusiu o kľúčových ekonomických otázkach a nazýva sa aj Davosom východu. Štatútom partnerskej krajiny bola v tomto roku Čínska ľudová republika, čo sa odzrkadlilo aj na početnosti jej delegácie, viac ako 1000 členov a účasťou prezidenta Čínskej ľudovej republiky na plenárnom zasadnutí. Druhá najpočetnejšia skupina boli podnikatelia z USA, ktorých bolo viac 500, ďalej Francúzka, Japonska či Spojeného kráľovstva a počas podujatia bolo podpísaných celkovo 650 kontranktov v celkovej výške 43 miliárd eur. A myslím si, že tieto čísla potvrdzujú význam tohto podujatia. Vo svojom vystúpení predseda vlády zdôraznil, že udržateľný rozvoj nemôže existovať bez mieru a mier bez udržateľného rozvoja. Slovensko podporuje zmysluplný a komplexný dialóg medzi štátmi a inými partnermi na národnej, regionálnej, medzinárodnej úrovni. Premiér spomenul, že prijatie agendy 2030 aj 17 cieľov udržateľného rozvoja je významný úspech, pretože v súčasnosti potrebujeme globálny referenčný rámec vývoja na celom svete s jasnou víziou a jednoznačnými kritériami, berúc do úvahy štvrtú priemyselnú revolúciu, klimatické zmeny a bezpečnostné hrozby. Nikdy predtým sme nemali univerzálnu stratégiu súdržnosti medzi ekonomickou, sociálnou a environmentálnou politikou. Premiér však účastníkov upozornil, že dosiahnutie niektorých cieľov je z časového hľadiska ohrozené a to hlavne z dôvodov financovania a komunikácie. Taktiež vo svojom vystúpení zdôraznil, že ak chceme uspieť, musíme zmeniť našu rétoriku, keď hovoríme o cieľoch udržateľného rozvoja, a musíme nájsť spoločný jazyk, ktorý nám umožní komunikovať naprieč kultúrnymi a geografickými bariérami. Vážené dámy poslankyne, ctení páni poslanci, na Slovensku sme prijali potrebné kroky, aby sme integrovali agendu 2030 do nášho dlhodobého národného plánu udržateľného rozvoja. Gestormi implementácie je Úrad podpredsedu vlády pre investície a informatizáciu a v medzinárodnom prostredí ministerstvo zahraničných vecí. Ako možno viete, vláda sa rozhodla prepojiť ciele agendy s naším národným investičným plánom do roku 2030, čo by malo posilniť financovanie udržateľného rozvoja. Urobilo sa to na základe širokého procesu s rôznymi subjektmi, pričom sa rešpektovali princípy a hodnoty otvorenej vlády. Potrebujeme víziu, kam chceme ísť, ako sa chceme vyvíjať a napredovať. Slovensko sa snaží využiť svoju úlohu v plánoch a líderstvo v medzinárodných organizáciách, aby presadilo agendu ciele udržateľného rozvoja, a ako predsednícka krajina OBSE sa usilujeme posilovať mierové, spravodlivé, inkluzívne spoločnosti, ktoré sú v súlade s cieľmi trvalo udržateľného rozvoja. Ďakujem pekne.